Klitmøller i hjertet af Cold Hawaii har gennem flere år ud over at være surfernes paradis også kunnet bryste sig af at være Danmarks hurtigst voksende landsby. Det er noget byens Spar-købmand, Mikael Konradsen, også kan mærke. Hans butik har tredoblet omsætningen siden 2003, og antallet af medarbejdere er steget fra 15 til 25 i samme periode. Og lige nu er det planen at udvide butikken fra 495 til 825 kvm. Det skriver RetailNews . - Vi inddrager hele vores eksisterende lager i den nye butik og mere til. Den mere plads skal bruges til at give kunderne en endnu bedre indkøbsoplevelse med mere plads mellem hylderne, mere overskuelig indretning samt endnu flere nye og spændende varer, siger Mikael Konradsen. For at kunne udføre de nye tiltag har købmanden købt en grund lige over for butikken, som skal bruges til ny parkeringsplads. Det vil blandt andet være convenience food, som den nye butik vil satse på – altså mad, som næsten er færdiglavet og dermed let at tilberede. Mikael Konradsen forventer at indvie den nye butik den 12. april 2019.

Opsummering:
Købmanden i Klitmøller mærker for alvor at byen har vokseværk. Snart går han i gang med en større tilbygning.